Source: http://www.bihon.ro/se-retrage-csm-din-superliga/news-20071115-04295092
Timestamp: 2017-08-21 17:59:48+00:00

Document:
Se retrage CSM din Superligă? - BIHON
Se retrage CSM din Superligă?
15. noiembrie 2007 15:31
ORADEA - CSM Leonardo susţine la finele săptămânii derby-ul Superligii Naţionale de polo pe apă, în compania principalei contracandidate la titlu, Dinamo Bucureşti. „Dubla” dintre cele două formaţii este însă precedată de un veritabil scandal, provocat de conducerea FR Polo şi de clubul dinamovist.
Dinamo nu îl putea folosi în jocurile cu CSM Leonardo pe centrul croat Brlecic, suspendat pentru trei etape după al doilea meci cu Steaua, din etapa precedentă, când a văzut cartonaşul roşu pentru injurii adresate arbitrilor. Decizia a fost luată de Comisia de disciplină a FR Polo, în conformitate cu propriile sale regulamente. Clubul bucureştean a făcut însă presiuni, determinând Biroul federal al FR Polo să se întrunească ieri, într-o şedinţă de urgenţă, în care s-a hotărât reducerea suspendării lui Brlecic la o singură etapă. Croatul ar avea, aşadar, drept de joc în cel de-al doilea meci cu CSM Leonardo.
CSM depune memoriu
Conducerea CS Municipal se consideră însă nedreptăţită de această decizie. „Federaţia nu judecă cluburile cu aceeaşi unitate de măsură. În sezonul precedent, antrenorul nostru a fost suspendat patru etape şi sancţionat cu o amendă drastică pentru proteste la adresa arbitrului Matache, într-un meci cu Dinamo. Este inutil să amintesc că sancţiunile au fost menţinute, conducerea federaţiei refuzând reducerea perioadei de suspendare. Iată însă că de data aceasta se procedează altfel, exact înaintea meciurilor lui Dinamo cu echipa noastră. În mod evident, este vorba de o favorizare a clubului dinamovist în detrimentul formaţiei CSM Leonardo. Vom depune un memoriu la conducerea federaţiei. În cazul în care sancţiunea jucătorului dinamovist nu este păstrată în forma iniţială, ne gândim chiar la retragerea echipei noastre din campionat”, a afirmat ieri directorul CS Municipal, în cadrul unei conferinţe de presă.
Iată aşadar că „apele s-au tulburat” înaintea mult aşteptatului derby. CSM Leonardo şi Dinamo se află pe primele două locuri ale Superligii după şase etape, ambele având câte 18 puncte.

References: CSM 
 CSM 
 CSM 
 CSM 
 CSM 

CSM 
 CSM 
 CSM